I conseis
comunâi di Trebiñu e Argantzun a àn fate buine a largje maiorance
une mozion là che si domande di passâ de provincie di Burgos, che e
je part de regjon Castilie e Leon, a chê di Araba inte Comunitât
Autonome Basche. Il document al à vût il vôt a pro di ducj i
conseîrs, fûr che chei de diestre spagnoliste (PP). Pal passaç di
une comunitât autonome a di une altre al covente un vôt a favôr di
almancul doi tierçs dai conseîrs comunâi, che la provincie e la
comunitât di partignince a disin di sì ae separazion, che i
citadins a ratifichin la decision cuntun vôt referendari e che il
Parlament spagnûl al dedi il so vie libare. Cumò il prin dai cuatri
passaçs al è stât fat, ma al è il risi che za di Burgos
(provincie) o di Valladolid (regjon) al rivi un no ae separazion,
cemût che al jere za sucedût intal 1980 e intal 1996. Se ancje
cheste volte la rispueste e ves di jessi negative, lis aministrazions
di Trebiñu e Argantzun a fasin savê di jessi prontis a bati une
altre strade, ven a dî chê di une propueste di leç pal passaç
fate indenant dal Parlament de Comunitât Autonome Basche, propueste
che par deventâ leç e varès però bisugne in ogni câs dal sì dal
Parlament spagnûl là che la diestre spagnoliste e à la maiorance.
La prime reson par domandâ chest passaç di comunitât al è che i
comuns di Trebiñu e Argantzun a son une isule aministrative
cercenade di teritoris che a fasin part de provincie di Araba e no àn
un contat diret cun chê di Burgos.
Font:
Gara, 09/03/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn kac_Latn